Denne uken sendte CargoNet ut et brev til norske godsaktører med varsel om nedleggelse av godsruten mellom Oslo og Malmö/Trelleborg.

CargoNet skriver at ruten er besluttet nedlagt etter en lengre periode med sviktende volum og inntekter. At de har sett på alternative løsninger, men ikke lyktes med å sikre tilstrekkelig grunnlag for å videreføre tilbudet.

Ruten vil dermed være lagt ned fra 6. desember.

Les også: Ny rapport: Alnabruterminalen for toggods-trafikk kan bryte sammen rundt 2019

-At ruten nå legges ned betyr at vi blir nødt til å bruke 1100 til 1200 flere trailere årlig til å frakte gods. Det er verken bra for køene langs veiene eller for miljøet, sier informasjonssjef i Schenker AS, Einar Spurkeland.

Han understreker at Schenker har et ønske om å bruke jernbane til så mye godstransport som mulig.

Eneste alternativ

Schenker står i dag for omlag 50 prosent av godsmengden som fraktes på ruten som legges ned. Nedleggelsen vil totalt føre til mellom 2200 og 2400 flere trailere på strekningen hvert år.

Les også: Uvær skapte problemer for toget

- Det kan nå bli opp til 2500 flere vogntog som må ut på veiene. Strekningen vi blir nødt til å kjøre er allerede belastet. Men vi har ikke noe annet valg, når staten velger å legge ned tilbudet, sier Spurkeland.

Annonse

Tiltak fremfor nedleggelse

Allerede i fjor varslet CargoNet at ruten ville kuttes fra seks ganger i uken til mellom en og to ganger. At ruten ville legges helt ned, hadde ikke Spurkeland regnet med.

-I stede for å legge ned godstransport på jernbane bør det jobbes med tiltak for å gjøre jernbanetransporten mer effektiv, sier han.

Les også: Varetransport på veiene doblet på 20 år

Gods nedprioriteres

Spurkeland fortviler over at godstransport nedprioriteres på jernbane.

- Godstogene må vente på mange persontog som skal passere på alle strekninger. Det fører til at godstogene ikke får all lasten de kunne hatt med seg, sier han.

Spurkeland sier grunnen til at CargoNet mister volum er fordi toget bruker for lang tid.

- Vareeierne krever ofte raskere fremføring, og lastebil er da det eneste alternativet. Om toget skal konkurrere til utlandet må vi ha dobbeltspor fra Alnabru til Gøteborg. I dag er det så mange lokaltog og andre tog som gjør at godstogene blir forsinket. Dermed tør ikke vareeierne å ta sjansen på jernbanetransport, sier han.